ԴՊՐԵՎԱՆՔԸ ՆՈՐ ՀՈՐԻԶՈՆՆԵՐՈՒ ԴԻՄԱՑ

Մեծի Տանն Կիլիկիոյ Կաթողիկոսութեան Դպրեվանքին կեանքը լուսարձակի տակ բերելու համար, Դպրեվանքի ուսումնական տարեշրջանի աւարտին, ՀԱՍԿ այս հարցազրոյցը ունեցաւ Տեսուչ Գերշ. Տ. Նարեկ Արք. Ալեէմէզեանին հետ։ 

Հարցում. Սրբազան Հայր, Մեծի Տանն Կիլիկիոյ Կաթողիկոսութեան Դպրեվանքը 20 Յունիս 2012-ի ամավերջի հանդէսով եւ վկայականներու բաշխումով փակեց իր 82-րդ ուսումնական տարեշրջանը։ Սկսելու համար մեր հարցազրոյցին, ի՞նչ տեղեկատուական տուեալներ կրնաք փոխանցել Դպրեվանքին մասին։
Պատասխան. Երախտագիտութիւն կը յայտնեմ Աստուծոյ, որ 2011–2012 տարեշրջանը հեզագնաց ժամանակամիջոց մը ըրաւ մեր սիրելի Դպրեվանքին համար։ Շնորհակալութիւն կը յայտնեմ Ն.Ս.Օ.Տ.Տ. Արամ Ա. Կաթողիկոսին, որ իր ամենօրեայ վերահսկողութեամբ ուղեգծեց մեր աշխատանքները եւ գօտեպնդեց մեր ճիգերը։ Գնահատանքս կ՚ուղղեմ բոլոր հեռաւոր եւ մօտաւոր կառոյցներուն եւ կազմակերպութիւններուն, որոնք Դպրեվանքը իրենցը նկատեցին եւ ինչպէս միշտ այս տարի եւս նեցուկ հանդիսացան մեզի։
Տեսչութիւն, ուսուցչական կազմ եւ ուսանողութիւն մեր հաւաքական աղօթքի, ուսման եւ համայնակեցութեան կեանքը ապրեցանք «Աստուծոյ եւ ազգին տան մէջ երկնային իմաստութեամբ զարգանալ»-ու կարգա-խօսով, անոր բերինք մեր գիտակից մասնակցութիւնը եւ հիմա աստ-ւածահաճոյ եւ ազգօտուտ սպասի հանգրուան մը նուաճած մշակի գոհունակութեամբ կը նայինք մեզ սպասող յաջորդ տարեշրջանին։
         Այս տարեշրջանի տեսչութիւնը բաղկացաւ Տեսուչէն եւ երկու Հսկիչներէ՝ Հոգշ. Տ. Ստեփանոս Վրդ. Փաշայեանէ եւ Հոգշ. Տ. Վարանդ Վրդ. Քորթմոսեանէ, ուսուցչական կազմը՝ 27 հոգեւորական եւ աշխարհական հին ու նոր անդամներէ եւ ուսանողութիւնը՝ 47 սաներէ, 23 սան Ընծա-յարանի մէջ եւ 24 սան՝ ժառանգաւորացի մէջ. 31 դպրեվանեցիներ ունե-ցանք Սուրիայէն, 14 Լիբանանէն եւ 2 Թեհրանէն։ 
         Մեր ուսումնական կեանքը ընթացաւ երեք եռամսեակներու կշռոյ-թով, սկսաւ 9 Հոկտեմբեր 2011-ի սուրբ պատարագով եւ, ինչպէս նշեցիք, իր աւարտին հասաւ 20 Յունիս 2012-ի ամավերջի հանդէսով եւ վկայա-կաններու բաշխումով։ 
Հարցում. Որո՞նք էին տարեշրջանը յատկանշող մասնայատկութ-իւնները։
Պատասխան. Գիտէք, ինչպէս ամեն երկարամեայ հաստատութիւն, նաեւ Դպրեվանքը ունի իր կեանքի բնական երթն ու աշխատանքի աւանդական ծիրը, որ ընդհանուր գիծերու մէջ նոյնը կը մնայ 1930-էն՝ Դպրեվանքին Անթիլիաս վերահաստատումէն ի վեր։ Սակայն, միաժա-մանակ, յարափոփոխ պայմաններուն բերումով եւ իւրաքանչիւր տեսուչի աշխատելաձեւէն մեկնելով ու հեռանկարէն սնուցուելով կարգ մը նո-րութիւններ կը մտնեն եւ բարեփոխութիւններ տեղի կ՚ունենան։ 
Այս տարեշրջանի պարագային, մենք շեշտը դրինք արտադա-սարանային կեանքի աշխուժացման վրայ, սկզբունք որդեգրելով, առաջին, Դպրեվանքը բանալ մեր ժողովուրդի զաւակներուն՝ ամեն շաբաթավերջին մեր կազմակերպած ձեռնարկներուն հրաւիրելով զանոնք եւ այլազան նախաձեռնութիւններով (այցելութիւններ, ծնողներու հետ յաճախակի հանդիպումներ, Լիբանանի հայոց թեմին հետ գործակցաբար մշակուած ծրագիրներ եւ այլն) եւ, միաժամանակ, դպրեվանեցիները պատանի տարիքէն վարժեցնել իրենց ապագայ ծառայութեան կենսափորձին՝ եկե-ղեցիներու եւ դպրոցներու այցելութեամբ ու ձայնասփիւռի յայտա-գիրներու պատրաստութեամբ. երկրորդ, մեր սաներուն շնորհները յայտ-նաբերելու եւ զանոնք պատասխանատուութեան կոչելու համար, դպրե-վանեցիները ութը խմբակներու բաժնեցինք եւ իրենց վստահեցանք մեր արտադասարանային կեանքին կազմակերպումը։ Չեմ ուզեր մանրա-մասնութիւններ տալ, որովհետեւ օրը-օրին նկարագրականներ արձա-գանգեցին մամուլին մէջ եւ համացանցային զանազան միջոցներով։ 
Առաւել, Դպրեվանքէն ներս հայ արուեստի մնայուն ցուցահանդէս ունենալու եւ մեր սաները ամեն օր գեղեցիկին հետ հաղորդութեան մէջ պահելու համար մեր գեղանկարիչ եւ քանդակագործ արուեստագէտ-ներէն գործեր ապահովեցինք, նաեւ հաստատեցինք Դպրեվանքը ծանօ-թացնող տեսասկաւառակներու եւ խտասկաւառակներու երիզաշար մը ու Դպրեվանքի մատենաշար մը։
Այս բոլորին նպատակը մէկ բան է. բանիւ եւ գործով ցոյց տալ, թէ Դպրեվանքը ճգնարան մը չէ, այլ մարդու պատրաստութեան եզակի կրթարան մը, ուր ամբողջական հայ հոգեւորականն ու մշակոյթի սպա-սաւորը կը դարբնուի հայ եկեղեցւոյ ինքնութեան եւ կազմաւորման սալին վրայ՝ անձնուիրաբար նուիրուելու համար հայ ժողովուրդի ծառայութեան սրբազան առաքելութեան։ 

Հարցում. Ինչպէ՞ս կը գնահատէք այս տարուան ձեռնադրութիւններն ու հունձքը։ 
Պատասխան. Ամեն տարեշրջանի նման, Մայիս–Յունիս ամիսնե-րուն տեղի ունեցած ձեռնադրութիւններն ու բերքաքաղը մեր առաքե-լութեան ճանապարհին վրայ Աստուած, դպրեվանեցիներ եւ հայ ժողո-վուրդ հանդիպման կէտեր եղան։ 
27 Մայիսին, Հոգեգալուստի տօնին, վեց սաներ դպիր եւ վեց սաներ կիսա-սարկաւագ ձեռնադրուեցան, 1 Յունիսին եօթը սաներ սարկա-ւագութեան աստիճանին արժանացան եւ 17 Յունիսին վեց աբեղաներ սրբալոյս միւռոնի օծումով միացան Մեծի Տանն Կիլիկիոյ Կաթողի-կոսութեան Միաբանութեան։ Անշուշտ, մանաւանդ վեց նորօծ հայր սուրբերուն ընծայաբերումը յատուկ ուրախութեամբ կը լեցնէ մեր սիր-տերը, որովհետեւ մեր Դ. Ընծայարանի բոլոր տղաքն էին, որ Տիրոջմով զօրացած անոր «դիւրաւ տանելի լուծը եւ թեթեւ բեռը» (հմմտ. Մտ 11.30) կրելու իրենց քաջ պատրաստակամութիւնը դրսեւորեցին։
Դպրեվանքին անփոխարինելիութիւնը հոն կը կայանայ, որ ան հոգեւորական թէ աշխարհական հայ երիտասարդը անձնական յաջո-ղութեամբ գնահատուած կեանքին չի՛ պատրաստեր, այլ կը խմորէ վաղուան անձնդիր սպասաւորը, որուն կեանքն ու գործը հայ ժողովուրդի ծառայութեան նժարին մէջ միայն կրնան կշռուիլ։ 
 
Հարցում. Նոր տարեշրջանի ի՞նչ նախապատրաստութիւններ եւ ծրագիրներ ունիք։
Պատասխան. Կեանքը կը շարունակուի։ Մենք արդէն Մայիս ամիսէն նախաձեռնեցինք նոր սաներու արձանագրութեան։ Այցելութիւններով, նամակագրութեամբ եւ ուղղակի կապերով դիմեցինք մեր թեմակալ առաջնորդներուն, տնօրէններուն, ծնողներուն եւ մեր ժողովուրդի զաւակ-ներուն, ըսելով, թէ մեր մեծագոյն դրամագլուխը դպրեվանեցի ուսանողն է, որ այսօր մեր ժողովուրդէն պիտի գայ եւ վաղը մեր ժողովուրդին պիտի վերադառնայ՝ մեր ծով կարիքներուն գոհացում տալու համար։ Ուրախ եմ յայտնելու, որ մեր ժողովուրդի զաւակներուն մօտ առաւել խանդավա-ռութիւն եւ պատրաստակամութիւն կայ այս ուղղութեամբ։
Անշուշտ, գործնական պատճառներով, մեր սաները դարձեալ մեծ մասամբ Լիբանանէն եւ Սուրիայէն պիտի գան։ Նախ, կոչ կ՚ուղղեմ լիբա-նանահայ պատասխանատուներուն եւ ծնողներուն, որ գիտակցին, թէ աշխարհագրականօրէն իրենց այնքա՜ն մօտիկ Դպրեվանք ունենալը Դպրեվանքին գործնականօրէն նեցուկ կանգնելով միայն իրենց եւ իրենց միջոցաւ ամբողջ Հայ Սփիւռքին համար բարիքի կրնայ վերածուիլ։ 
Երկրորդ, նկատի ունենալով Սուրիոյ դիմագրաւած տագնապալի վիճակը, պատրաստ ենք մեր սուրիահայ սաները ամառը եւս մեր մօտ պահելու եւ կը քաջալերենք սուրիահայութիւնը, որ նոր դպրեվա-նեցիներով շարունակէ մասնակից դառնալ մեր հայակերտումի ճիգին, աղօթելով, որ շուտով գորշ ամպերը փարատին Սուրիոյ կապոյտ երկինքէն եւ մեր ժողովուրդը իր բարօր կեանքը շարունակէ հոն։ 
Երրորդ, Ամերիկայի Միացեալ Նահանգներէն եւ Լիբանանէն երկու երիտասարդներ ցարդ դիմած են մեզի եւ նոր տարեշրջանին մասնաւոր դասարան մը պիտի հաստատենք իրենց համար։ Փափաքելի է, որ այլ երիտասարդներ եւս միանան անոնց եւ այս մասնաւոր դասարանը գոնէ հինգ ուսանողներով ճամբայ ելլէ։
Վերջապէս, ինչպէս ամավերջի հանդէսին ներկայացուցած տեղե-կագրիս մէջ ըսի, նոյնը կը կրկնեմ. Դպրեվանքին յաջողութիւնը կ՚երաշ-խաւորուի ՄԱՐԴ-ով. մեզի ամեն տեղէն մա՛րդ ղրկեցէք եւ մնացածը Աստուած կ՚օրհնէ, ազգը կը հոգայ եւ ժամանակը կը տնօրինէ։
 
(ՀԱՍԿ, Մայիս–Յունիս 2012, էջ 533–535)

